CELEX: 32013R0917
Language: et
Date: 2013-09-23 00:00:00
Title: Nõukogu rakendusmäärus (EL) nr 917/2013, 23. september 2013 , millega muudetakse rakendusmäärust (EL) nr 857/2010 teatava Iraanist, Pakistanist ja Araabia Ühendemiraatidest pärit polüetüleentereftalaadi impordi suhtes lõpliku tasakaalustava tollimaksu kehtestamise ning ajutise tollimaksu lõpliku sissenõudmise kohta

25.9.2013   
               
               
                  ET
               
               
                  Euroopa Liidu Teataja
               
               
                  L 253/1
               
            
         NÕUKOGU RAKENDUSMÄÄRUS (EL) nr 917/2013,
         23. september 2013,
         millega muudetakse rakendusmäärust (EL) nr 857/2010 teatava Iraanist, Pakistanist ja Araabia Ühendemiraatidest pärit polüetüleentereftalaadi impordi suhtes lõpliku tasakaalustava tollimaksu kehtestamise ning ajutise tollimaksu lõpliku sissenõudmise kohta
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 11. juuni 2009. aasta määrust (EÜ) nr 597/2009 kaitse kohta subsideeritud impordi eest riikidest, mis ei ole Euroopa Ühenduse liikmed (1) (edaspidi „algmäärus”), eriti selle artikli 15 lõiget 1,
         võttes arvesse ettepanekut, mille Euroopa Komisjon esitas pärast konsulteerimist nõuandekomiteega,
         ning arvestades järgmist:
         A.   MENETLUS
         
         
                     (1)
                  
                  
                     Rakendusmäärusega (EL) nr 857/2010 (2) (edaspidi „vaidlustatud määrus”) kehtestas nõukogu lõplikud tasakaalustavad tollimaksud, mille määrad ulatusid 42,34 eurost tonni kohta 139,70 euroni tonni kohta Iraanist, Pakistanist ja Araabia Ühendemiraatidest pärit polüetüleentereftalaadi impordi suhtes, mille viskoossuskoefitsient vastavalt ISO standardile 1628-5 on vähemalt 78 ml/g.
                  
               
                     (2)
                  
                  
                     6. detsembril 2010 esitas koostööd tegev Pakistani eksportiv tootja Novatex Ltd (edaspidi „Novatex” või „vaatlusalune äriühing”) Üldkohtule taotluse tühistada vaidlustatud määrus osas, mis on seotud taotluse esitajaga (3).
                  
               
                     (3)
                  
                  
                     11. oktoobril 2012 tegi Üldkohus otsuse kohtuasjas T-556/10 (edaspidi „Üldkohtu otsus”) ning leidis, et komisjoni ja nõukogu suutmatus võtta arvesse näitajat, mis tulenes vaatlusaluse äriühingu 2008. aasta tuludeklaratsiooni rea 74 muutmisest, ning seetõttu tekkinud viga mõjutab vaidlustatud määruse artikli 1 õiguspärasust sellises ulatuses, mille poolest nõukogu kehtestatud lõplik tasakaalustav tollimaks ületas summat, mis oleks olnud kohaldatav ilma veata. Sellest tulenevalt tühistas Üldkohus vaidlustatud määruse artikli 1 Novatexi osas ulatuses, mille osas lõplik tasakaalustav tollimaks ületas summat, mis oleks olnud kohaldatav ilma veata.
                  
               
                     (4)
                  
                  
                     Üldkohus on kinnitanud kohtuasjas T-2/95 (4) (edaspidi „kohtuasi IPS”), et juhul kui menetlus koosneb mitmest haldustoimingust, ei tähenda ühe etapi tühistamine kogu menetluse tühistamist. Käesolev subsiidiumivastane menetlus on üks näide sellisest mitmeetapilisest menetlusest. Järelikult ei tähenda vaidlustatud määruse mõne osa tühistamine kogu kõnealuse määruse vastuvõtmisele eelnenud menetluse tühistamist. Euroopa Liidu toimimise lepingu artikli 266 kohaselt on liidu institutsioonid kohustatud täitma Üldkohtu otsust. See tähendab ka võimalust parandada vaidlustatud määruse neid aspekte, mis viisid selle osalise tühistamiseni, jättes samal ajal muutmata vaidlustamata osad, mida Üldkohtu otsus ei mõjuta. Tuleb märkida, et kõik ülejäänud vaidlustatud määruses tehtud järeldused jäävad jõusse.
                  
               
                     (5)
                  
                  
                     Pärast Üldkohtu otsust taasalustas komisjon 17. mail 2013 osaliselt subsiidiumivastase uurimise muu hulgas Pakistanist pärit teatava polüetüleentereftalaadi impordi suhtes (edaspidi „teade”) (5). Taasalustamise ulatus piirdus Üldkohtu otsuse rakendamisega Novatexi suhtes.
                  
               
                     (6)
                  
                  
                     Komisjon teavitas ametlikult teadaolevalt asjaga seotud eksportivaid tootjaid, importijaid, kasutajaid ja toorainetarnijaid, eksportiva riigi esindajaid ja liidu tootmisharu uurimise osalisest taasalustamisest. Huvitatud isikutele anti võimalus teha oma seisukohad kirjalikult teatavaks ja taotleda asja arutamist teates sätestatud tähtaja jooksul. Ükski huvitatud isik ärakuulamist ei soovinud.
                  
               
                     (7)
                  
                  
                     Kõiki asjaga seotud isikuid teavitati olulistest faktidest ja kaalutlustest, mille põhjal kavatseti soovitada muudetud lõpliku tasakaalustava tollimaksu kehtestamist Novatexi suhtes. Neile anti pärast teavitamist võimalus esitada teatava ajavahemiku jooksul oma märkused.
                  
               B.   ÜLDKOHTU OTSUSE RAKENDAMINE
         
         1.   Sissejuhatav märkus
         
         
                     (8)
                  
                  
                     Meenutatakse, et vaidlustatud määruse osalise tühistamise põhjuseks oli asjaolu, et komisjon ja nõukogu oleksid pidanud arvestama tõsiasjaga, et vaatlusaluse äriühingu 2008. aasta tuludeklaratsiooni rida 74 oli muudetud.
                  
               2.   Huvitatud isikute märkused
         
         
                     (9)
                  
                  
                     Märkuste esitamiseks ette nähtud tähtaja jooksul teatas vaatlusalune äriühing Novatex, et pärast Üldkohtu otsust tuleks teatava Pakistanist pärit polüetüleentereftalaadi liitu impordi lõpliku tasakaalustava tollimaksu määra vähendada 1,02 % võrra. Veel väitis Novatex, et Novatexi suhtes kohaldatavaks tasakaalustavaks tollimaksumääraks tuleks kehtestada 4,1 % või 35,39 eurot tonni kohta alates 1. juunist 2010 (ajutise tollimaksu jõustumise väidetav kuupäev).
                  
               
                     (10)
                  
                  
                     Osalise taasalustamise kohta rohkem märkusi ei laekunud.
                  
               3.   Märkuste analüüs
         
         
                     (11)
                  
                  
                     Pärast eeltoodud märkuste analüüsimist kinnitatakse, et vaidlustatud määruse tühistamine Novatexi osas sellises ulatuses, kuivõrd lõplik tasakaalustav tollimaks ületas summat, mis oleks olnud kohaldatav ilma kohtu avastatud veata, ei tohiks tähendada kogu kõnealuse määruse vastuvõtmisele eelnenud menetluse tühistamist.
                  
               
                     (12)
                  
                  
                     Novatexi subsiidiumivastase tollimaksumäära ümberarvestuse (võttes arvesse äriühingu tuludeklaratsiooni muudetud rida 74) tulemusel on tõepoolest korrigeeritud summa nüüd 35,39 eurot tonni kohta.
                  
               
                     (13)
                  
                  
                     Muudetud tollimaksumäära tuleks tõepoolest kohaldada tagasiulatuvalt, st alates vaidlustatud määruse jõustumise kuupäevast
                  
               4.   Järeldus
         
         
                     (14)
                  
                  
                     Pärast osaliste esitatud märkuste arvestamist ja nende analüüsimist jõuti järeldusele, et Üldkohtu otsuse rakendamiseks tuleks Novatexi suhtes kohaldatav tasakaalustav tollimaksumäär läbi vaadata ja vähendada seda 44,02 eurolt tonni kohta 35,39 euroni tonni kohta. Kuna Novatex oli uurimisperioodil vaatlusaluse toote ainus eksportiv tootja Pakistanis, kehtib muudetud tollimaksumäär kogu Pakistanist tuleva impordi suhtes. Muudetud tollimaksumäära tuleks kohaldada tagasiulatuvalt, st alates vaidlustatud määruse jõustumise kuupäevast. Kõnealuse määruse artikli 2 kohaselt nõutakse komisjoni määruse (EL) nr 473/2010 (6) alusel Pakistanist pärit impordi suhtes kehtestatud ajutise tasakaalustava tollimaksu tagatiseks kogutud summad lõplikult sisse aga vastavalt lõplikule tasakaalustavale tollimaksumäärale 35,39 euroni tonni kohta, nagu on sätestatud vaidlustatud määruse artikli 1 kavandatud muudatuses. Tagatiseks antud summad, mis ületavad lõpliku tasakaalustava tollimaksu määra, vabastatakse. Lisaks tuleks selguse huvides märkida, et määrus (EL) nr 473/2010 jõustus järgmisel päeval pärast selle avaldamist Euroopa Liidu Teatajas, st 2. juunil 2010 (mitte 1. juunil 2010, nagu märkis Novatex).
                  
               
                     (15)
                  
                  
                     Tolliametitele tuleks anda juhised jätkata tasutud tollimaksude tagasimaksmist, mis ületavad määra 35,39 eurot tonni kohta asjaomase impordi puhul, vastavalt kehtivatele tollialastele õigusaktidele.
                  
               C.   TEATAVAKSTEGEMINE
         
         
                     (16)
                  
                  
                     Kõiki huvitatud isikuid teavitati olulistest faktidest ja kaalutlustest, mille põhjal kavatseti rakendada Üldkohtu otsust. Kõigile huvitatud isikutele anti võimalus esitada märkusi algmääruse artikli 30 lõikega 5 ette nähtud kümnepäevase tähtaja jooksul.
                  
               
                     (17)
                  
                  
                     Ühtegi sisulist märkust ei esitatud.
                  
               D.   MEETMETE MUUTMINE
         
         
                     (18)
                  
                  
                     Osalise taasalustamise tulemusi arvestades peetakse vajalikuks muuta Pakistanist pärit teatava polüetüleentereftalaadi, mille viskoossuskoefitsient vastavalt ISO standardile 1628-5 on vähemalt 78 ml/g, impordi suhtes kehtivat tasakaalustavat tollimaksu ja kehtestada selle määraks 35,39 eurot tonni kohta.
                  
               
                     (19)
                  
                  
                     Käesolev menetlus ei mõjuta kuupäeva, mil vaidlustatud määrusega kehtestatud meetmed kaotavad kehtivuse, s.o 30. september 2015,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            
               1.   Rakendusmääruse (EL) nr 857/2010 artikli 1 lõikes 2 esitatud tabel asendatakse järgmisega:
               
                  
                              „Riik
                           
                           
                              Lõpliku tasakaalustava tollimaksu määr
                              (eurot/tonn)
                           
                        
                              Iraan: kõik äriühingud
                           
                           
                              139,70 
                           
                        
                              Pakistan: kõik äriühingud
                           
                           
                              35,39 
                           
                        
                              Araabia Ühendemiraadid: kõik äriühingud
                           
                           
                              42,34 ”
                           
                        
            
            
               2.   Pakistani suhtes rakendatavat muudetud tollimaksumäära 35,39 eurot tonni kohta kohaldatakse alates 30. septembrist 2010.
            
            
               3.   Rakendusmääruse (EL) nr 857/2010 artikli 1 algse versiooni kohaselt makstud või arvele kantud tollimaks ja ajutine dumpinguvastane tollimaks, mis sama määruse artikli 2 algse versiooni alusel on lõplikult sisse nõutud summas, mis ületab sama määruse artikli 1 alusel sätestatud tollimaksumäära, tuleb tagasi maksta või seda vähendatakse. Tagasimaksmist ja vähendamist tuleb kooskõlas kohaldatavate tolliõigusaktidega taotleda liikmesriigi tolliametilt. Kui ei ole sätestatud teisiti, kohaldatakse kehtivaid tollimaksusätteid.
            
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. september 2013
            
               
                  Nõukogu nimel
               
               
                  eesistuja
               
               V. JUKNA
            
         
         
            (1)  ELT L 188, 18.7.2009, lk 93.
         
            (2)  Nõukogu 27. septembri 2010. aasta rakendusmäärus (EL) nr 857/2010 teatava Iraanist, Pakistanist ja Araabia Ühendemiraatidest pärit polüetüleentereftalaadi impordi suhtes lõpliku tasakaalustava tollimaksu kehtestamise ning ajutise tollimaksu lõpliku sissenõudmise kohta (ELT L 254, 29.9.2010, lk 10).
         
            (3)  Kohtuasi T-556/10: Novatex Ltd v. Euroopa Liidu Nõukogu.
         
            (4)  Kohtuasi T-2/95: Industrie des poudres sphériques (IPS) v. nõukogu, EKL 1998, lk II-3939.
         
            (5)  ELT C 138, 17.5.2013, lk 32.
         
            (6)  Komisjoni 31. mai 2010. aasta määrus (EL) nr 473/2010, Iraanist, Pakistanist ja Araabia Ühendemiraatidest pärit teatava polüetüleentereftalaadi impordi suhtes ajutise tasakaalustava tollimaksu kehtestamise kohta (ELT L 134, 1.6.2010, lk 25).